b'\n_START_ARTICLE_\nMilje (Tr\xc5\xbea\xc5\xa1ki zaliv)\n_START_SECTION_\nEtni\xc4\x8dna sestava prebivalstva\n_START_PARAGRAPH_\nPo popisu prebivalstva iz leta 1971 se je 4,7%  prebivalcev opredelilo, da so Slovenci.\n_START_SECTION_\nGospodarstvo in ekonomija\n_START_PARAGRAPH_\nV naselju je urad karabinjerjev, finan\xc4\x8dne policije in enota gasilcev._NEWLINE_Finan\xc4\x8dni prihodki izvirajo ve\xc4\x8dinoma iz tradicionalnega kmetijstva, pridelave na samo \xc5\xbeitaric, zelenjave in sadja, temve\xc4\x8d tudi grozdja, vina in olj\xc4\x8dnega olja. V manj\xc5\xa1i meri je razvita zelo raznolika \xc5\xbeivinoreja, vzreja govedi, svinj in pra\xc5\xa1i\xc4\x8dev, konjev ter perutnine. Lokalno industrijo predstavlja tekstilni, obla\xc4\x8dilni, \xc5\xbeivilski, in\xc5\xbeenirski, elektronski, storitveni, gradbeni, (nekdaj tudi ladjedelni\xc5\xa1ki) sektor, trgovina in turizem, pa tudi proizvodnja izdelkov iz papirja, naprav in strojev za proizvodnjo nakita in igra\xc4\x8d, pisarni\xc5\xa1kih strojev, proizvodnja izdelkov iz lesa (zlasti pohi\xc5\xa1tva). Del lokalnega prebivalstva je zaposlen tudi v industrijskih obratih, kjer predelujejo naftne derivate. Razvit je komercialni sektor, ban\xc4\x8dne storitve, zavarovalni\xc5\xa1tvo in pokojninski skladi. Informacije o kulturi in aktualnih dogodkih zagotavljajo lokalne radijske postaje in televizija. Urejeno je varstvo otrok v vrtcih in osnovno\xc5\xa1olsko izobra\xc5\xbeevanje, srednje in visoko \xc5\xa1olstvo je zagotovljeno v bli\xc5\xbenjem Trstu.\n_START_SECTION_\nArhitektura\n_START_PARAGRAPH_\nStaro mestno jedro z manj\xc5\xa1im pristanom in mandra\xc4\x8dem (podobnim nekdanjemu piranskemu), ki skoraj spodjeda okoli\xc5\xa1ke stavbe, ka\xc5\xbee arhitekturne elemente bene\xc5\xa1kega sloga, za katerega so zna\xc4\x8dilne ozke ulice, stavbe s simboli leva sv. Marka, balkoni z gotskimi biforami. Ob glavnem trgu (Piazza Marconi) stoji \xc5\xbeupnijska cerkev sv. Janeza in sv. Pavla, zgrajena leta 1263 na mestu predhodne cerkve iz 11. ali 13. stoletja, pozneje pa je bila ve\xc4\x8dkrat prenovljena. Ob\xc4\x8dinska pala\xc4\x8da s stolpom z uro ter dvema ob\xc4\x8dinskima grboma na pro\xc4\x8delju je iz leta 1265. Leta 1930 jo je precej po\xc5\xa1kodoval po\xc5\xbear. V bli\xc5\xbeini pristani\xc5\xa1\xc4\x8da je tudi dvoje mestnih vrat, vrata sv. Roka in na Dantejevi ulici vrata Portizza, z bene\xc5\xa1kim levom. Nad mestom je grad, katerega za\xc4\x8detki segajo v leto 1374, stolp s zob\xc4\x8dastimi nadzidki so mu dodali ob prenovi, v za\xc4\x8detku 18. stoletja.\n_START_SECTION_\nPristani\xc5\xa1\xc4\x8de sv. Roka (Porto San Rocco)\n_START_PARAGRAPH_\nPribli\xc5\xbeno kilometer od centra mesta je bila zgrajena moderna marina s pripadajo\xc4\x8dimi upravnimi stavbami ter stanovanjskim naseljem, za katero je na\xc4\x8drte izdelal arhitekt Luigi Vietti, avtor marine v Porto Cervu na Sardiniji. Poleg privezov za jahte obsega tudi obmorsko sprehajali\xc5\xa1\xc4\x8de, razne podhode in nadhode, majhne parke ter osrednji trg. Celoten kompleks predstavlja vizijo kombinacije sodobnega obmorskega in ribi\xc5\xa1kega naselja, s hotelom, trgovinami, bazenom, fitness centrom in telovadnico.'